ལེགས་པར་གཟུང་བའི་དཀྱིལ་འཁོར་གྱི་ཆོ་ག་ལས་ཀྱང་། རྩ་བ་ནག་ནོག་མེད་པ་དང་། ལྟོ་བ་ཆེ་ལ་མགྲིན་པ་
རིང་། འཇམ་ཞིང་སྲ་ལ་ཤིན་ཏུ་བཟང་། དེ་བཞིན་དག་པའི་ཁ་རྒྱན་ཅན། འབྲུ་དང་རིན་ཆེན་སྨན་དང་ལྡན། ཁར་ནི་
རིགས་ཀྱི་མཚན་མས་མཚན། རྒྱལ་བ་བཞི་ཡི་མཚན་ཉིད་ཅན། མཚམས་ནི་བཞི་པོ་སྟོང་པའོ། རྣམ་རྒྱལ་བུམ་པ་
དེ་ལྟར་བྱ། གཞན་ཡང་ཇི་ལྟར་བྱ་ཞེ་ན། མུ་ཏིག་གསེར་དང་རིན་ཆེན་བྱ། ཞེས་བྱ་བ་ལ་སོགས་པ་ལ། མུ་ཏིག་དང་
གསེར་དང་མཐིང་ཤུན་དང་ལྔ་སྟེ་རིན་ཆེན་ལྔས་ཡོངས་སུ་གང་བའོ། བཟའ་བ་ཀུན་གྱིས་ཞེས་བྱ་བ་ནི་བཟའ་བའི་
དམ་ཚིག་གོ། བཟའ་བ་དག་གིས་ཐོད་པའི་སྟེང་དུ་ཡང་དག་པར་གནས་པས་གང་བ་ཞེས་བྱ་བའི་དོན་ཏོ། མགྲིན་པ་
སྲད་བུས་དཀྲི་བ་དང་། ཞེས་བྱ་བ་ནི་རིམ་པ་བདུན་གྱི་ཚོན་སྐུད་ཀྱིས་བུམ་པ་མགྲིན་པ་དཀྲི་བར་བྱ་ཞེས་བྱ་བའི་དོན་
ཏོ། ལེགས་པར་གཟུང་བ་ལས། ཧཱུཾ་བདུན་བཟླས་པའི་བདུན་བདག་ཉིད། མགྲིན་པར་གཟུངས་སྐུད་དཀར་པོར་ལྡན།
མེ་ཏོག་དྲི་དཀར་ཆུ་དང་བཅས། རྣམ་རྒྱལ་བུམ་པ་ལྷག་གནས་བྱ། ཞེས་འབྱུང་ངོ་། ཚོན་སྣ་ལྔ་ལས་སེར་པོ་དང་
དཀར་པོ་གཙོ་བོ་ཡིན་པས་དེ་གཉིས་བསྟན་པའི་ཕྱིར། གསེར་དང་དངུལ་ཞེས་བྱ་བ་ལ་སོགས་པ་སྨོས་ཏེ། གསེར་
ནི་ས་ལེ་སྦྲམ་མོ། དངུལ་ནི་དངུལ་ཉིད་དེ་ཁ་དོག་གི་དབྱེ་བས་དེའི་རྡུལ་ཚོན་ལ་ཡང་དངུལ་དང་གསེར་ཞེས་བྱའོ།
རིན་ཆེན་མུ་ཏིག་གིས་མཛེས་པ། ཞེས་བྱ་བ་ནི་རིན་ཆེན་འབྱུང་ལྡན་ནོ། མུ་ཏིག་ནི་སྣང་བ་མཐའ་ཡས་སོ། དེ་ཉིད་
ཀྱིས་སམ་དེ་གཉིས་ཀྱི་འབྲེལ་པས་མཛེས་པ་ནི་རིན་ཆེན་མུ་ཏིག་མཛེས་པའོ།